ดึงมหาวิทยาลัยรัฐดูแลเศรษฐกิจระดับตำบล
เมื่อวันที่ 8 มิ.ย. ดร.สุวิทย์ เมษินทรีย์ รมว.การอุดมศึกษา วิทยาศาสตร์ วิจัยและนวัตกรรม (อว.) เปิดเผยว่า ตามที่ อว.ดำเนินโครงการยกระดับเศรษฐกิจและสังคมรายตำบลแบบบูรณาการ หรือโครงการ 1 ตำบล 1 มหาวิทยาลัย ครอบคลุมพื้นที่ 3000 ตำบลทั่วประเทศ เพื่อฟื้นฟูเศรษฐกิจในระดับชุมชนหลังการแพร่ระบาดของโรคโควิด-19 ระยะเวลา 1 ปี เพื่อให้เกิดการจ้างงานประชาชนทั่วไป บัณฑิตจบใหม่ และนักศึกษา ไม่น้อยกว่า 60000 คน ทั้งให้เกิดการพัฒนาทักษะในการเสริมสร้างอาชีพใหม่ในชุมชน การจัดทำข้อมูลขนาดใหญ่ของชุมชนและให้ชุมชนสามารถพึ่งพาตนเองได้ตามปรัชญาเศรษฐกิจพอเพียง โดยใช้มหาวิทยาลัยของรัฐกว่า 80 แห่งทั่วประเทศ ทำหน้าที่เป็นหน่วยงานบูรณาการโครงการในระดับตำบล เช่น การพัฒนาสินค้าและบริการชุมชน การพัฒนาการตลาด การพัฒนาฝีมือแรงงานชุมชน การส่งเสริมให้เกิดการฟื้นฟูและพัฒนาท้องถิ่น การพัฒนาการท่องเที่ยวชุมชน เป็นต้นรมว.อว.กล่าวด้วยว่า มหาวิทยาลัยจะเป็นหน่วยจ้างงานในตำบล โดยจ้างงานประชาชนทั่วไป บัณฑิตจบใหม่ และนักศึกษา ไม่น้อยกว่า 20 คนในแต่ละตำบล ทำฐานข้อมูลขนาดใหญ่ของชุมชนรายตำบล เพื่อให้เป็นข้อมูลในการวิเคราะห์และตัดสินใจในการแก้ไขปัญหาความยากจนแบบมีเป้าหมายชัดเจน ขณะเดียวกัน จะมีการจัดทำระบบการบูรณาการโครงการต่างๆในอีก 2 ระดับ คือ ระดับภูมิภาค โดยเครือข่ายสถาบันอุดมศึกษา 9 ภูมิภาคของ อว. และในระดับประเทศ โดย อว.จะร่วมกับสำนักงานสภาพัฒนาเศรษฐกิจและสังคมแห่งชาติ และหน่วยงานที่เกี่ยวข้องทำหน้าที่บูรณาการโครงการและข้อมูลต่างๆในภาพรวม การประเมินผลกระทบ และการวิเคราะห์ข้อมูลขนาดใหญ่ของชุมชน เพื่อใช้ในการจัดทำนโยบายและกลยุทธ์ในการลดปัญหาความยากจนแบบมีเป้าหมายชัดเจน.
ตามที่ อว.ดำเนินโครงการยกระดับเศรษฐกิจและสังคมรายตำบลแบบบูรณาการ หรือโครงการ 1 ตำบล 1 มหาวิทยาลัย ครอบคลุมพื้นที่ 3000 ตำบลทั่วประเทศ
1 ตำบล 1 มหาวิทยาลัย,กระทรวงการอุดมศึกษา,สร้างอาชีพ,สร้างอาชีพใหม่,ฟื้นฟูเศรษฐกิจ,ฟื้นฟูเศรษฐกิจชุมชน,ข่าววันนี้,การศึกษา